वाळपयः वाळपयच्या कृशी कार्यालया खातीर 1 कोटी 99 लाख रुपये खर्च करून बांदपाचे इमारतीचो बुन्यादी फातोर वाळपयचो आमदार आनी भलायकी मंत्री विश्वजीत राणे हांचे हस्तुकीं बसयलो. ह्या वेळार तांणी बांदकाम नांव तकट्याचें अनावरणे केलें. ह्या वेळार पर्येची आमदार डॉ देविया राणे, वाळपयची नगराध्यक्ष सेहझीन शेख उपनगराध्यक्ष अनिल काटकार, होंडें जिल्लो पंचायत वांगडी सगुण वाडकार, केरी जिल्हो पंचायत वांगडी देवयांनी गांवस, नगरगांव जिल्हो पंचायत वांगडी राजश्री काळे, कृशी संचालक नेवील आफोंडो, सरपंच आनी हेर मानेस्त हाजीर आशिल्ले.
 कृशी उत्पादन वाडोवपाा खातीर तरेकवार उपाय करपाक जाय तशेंच तरणाट्यांनी ह्या वेवसायांत येचचें हे खातीर वेगवेगळे उपक्रम सुरू करपाक जाय अशें राणे हांणी सांगलें. आपूण कृशी मंत्री आसतना दोन कोटी रुपये खर्च करून वेगवेगळ्या तरेची कृशी आवतां उपलब्द करून दिल्ली. शेतकारांक कृशी येवजण्या खाला अनुदान दिल्लें अशी म्हायती तांणे दिली. दरेका शेतकाराचे शेत जमनीचें सर्वेक्षण करून जमनीचो कस हे संबंदीची म्हायती कृशी खात्या कडेन आसपाक जाय. तशें जाल्यार आपले जमनीन कसले तरेचें पीक घेवप फायद्याचें हें शेतकारांक कळून कृशी उदरगतीक चालना मेळपाक शकतली. नव्या कृशी बियाणांची आनी नव्या तंत्राची म्हायती दिवपा खातीर कृशी अधिकाऱ्यांनी शेतकारांच्या घरा कडेन वचपाक जाय अशें राणे हांणी सांगलें.
 शार उदरगत प्राधिकरणाचो निधी पंचायतींच्या माध्यमांतल्यान गांवगिऱ्या वाठाराचे उदरगती खातीर कशे तरेन दिवपाक जातलो हाचो आमचें सरकार विचार करता. पयल्या टप्प्यांत होंडा आनी उसगांव पंचायत वाठाराक हो निधी उपलब्द करून दितले आनी ताका लागून थंयच्या लोकां खातीर प्रकल्प उबारतले अशी म्हायती तांणे दिली.
 मुख्यमंत्री डॉ प्रमोद सावंत आनी कृशी मंत्री रवी नायक हांच्या सहकार्यांतल्यान वाळपयच्या कृशी कार्यालया खातीर इमारत बांदपाचें काम सुरू जालां. डिजिटायझेशनाच्या माध्यमांतल्यान शेतकारांक वेगवेगळ्या कृशी प्रयोगां संबंदीचें मार्गदर्शन करतले. सत्तरी तालुक्यांतले शेतकार आर्विल्ल्या कृशी तंत्रगिन्याना कडेन संलग्नीत जातले अशें देविया राणे हिणे सांगलें. मोपा विमातळाचो उपेग गोंयांतल्या शेतकारांक आपलो कृशी मालाची निर्गत करपाक जावचो हे खातीर आपलो यत्न आसतलो अशें तिणे सांगलें.
 सुरवेक कृशी संचालक नेवील आफोंसो हांणी प्रास्तावीक केले. जिल्हो पंचायत वांगडी सुगण वाडकार हाचें भाशण जालें. कार्यावळीचें सूत्रसंचालन देवू झोरे हाणे केलें. वाळपयचे कृशी अधिकारी विश्वनाथ गांवसान उपकार मानले. कार्यावळीक सत्तरी तालुक्यातल्या पंचायतीचें सरपंच, पंच वांगडी, आप मजत गट आनी शेतकार हाजीर आशिल्ले.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 